અને એક વખત તો કહી ન શકાય અને સહી પણ ન શકાય એવી ઘટના બને છે ત્યારે એમનાથી રહેવાતું નથી અને વિદ્યાર્થીઓ સાથે દૃઢ સ્વરમાં અને સ્પષ્ટ ભાષામાં, કદાચ ઠપકો પણ કહી શકાય એ રીતે સીધો સંવાદ સાધે છે. કઈ રીતે શાળામાંનાં સહુને માનપૂર્વક સંબોધન કરવું, માન આપવું એની સાથે જ અરસપરસની વાતચીતમાં કેવી ભાષાનો ઉપયોગ કરવો, અને વર્ગમાં આવવું અને જવું ત્યાંથી લઈને કેવો વ્યવહાર હોવો જોઈએએ બધી વાતો સોઈ ઝાટકીને કહી. આનો ખાસ્સો પ્રભાવ પડ્યો. પછી તો વર્ગમાં શિક્ષણકાર્ય બરોબર ચાલવા માંડ્યું. તોયે એક વખત એક વિદ્યાર્થીને કહેવું પડ્યું ત્યારે એ વાત મનમાં રાખીને બદલો લેવા માટે, પેલા વિદ્યાર્થીએ બોક્સિંગના ખેલ માટે વાતાવરણ ઊભું કર્યું અને એમાં પણ બ્રેથવેઇટને પોતાની સાથે જ રમવું પડે એવી સ્થિતિ જાણે નિર્દોષપણે ઊભી કરી. શરૂઆતમાં બ્રેથવેઇટને ખ્યાલ ન આવ્યો પણ રમત જેમ જેમ આગળ વધતી ગઈ અને ઘા થયો ત્યારે એમને સમજાયું અને પછી તો એમણે પણ એવો દાવ અજમાવ્યો કે પેલો પટકાયો. ત્યારે એ વિદ્યાર્થીને ભાન થયું કે માન્યા હતા તેવા, કોઈ રીતે આ કાચાપોચા શિક્ષક નથી. રહીસહી વિરોધ વૃત્તિને પણ નિર્મૂળ કરીને આ ઘટનાએ વર્ગની આશ્ચર્યજનક કાયાપલટ કરી નાખી.